khistorydata/jeongjo-sjw-relations huggingface dataset:
정조 9년
乙巳七月十九日巳時。上御誠正閣。左承旨入侍時。左承旨李亨元。假注書朴蓍壽。記注官承膺祚。記事官金鳳顯。以次進伏訖。上命同副承旨入侍。膺祚承命出。與李喆模偕入進伏。命書問啓批答。命先退。上曰。戶房事何以爲之耶。亨元曰。現告諸承旨中金蓍耉。則手決則同然。而其時不爲承旨云矣。上曰。然則分揀。上命左副承旨右副承旨入侍。膺祚承命出。與洪仁浩柳焵偕入進伏。上命刑判牌去來知入。賤臣承命出問還奏曰。待令朝房懸牌云矣。上命書傳敎曰。三懸召牌。再伸廉隅。到今又復逡巡。此何分義。遞罷而不知變動。烏可無別般處分。國體所在。亦不可一任其言私。刑曹判書徐浩修。黃海水使除授。使之當日辭朝。時任水使。遞付京職。上命黃海水使。令該曹口傳下批。出榻敎仍命入侍。賤臣承命出。與黃海水使徐浩修偕入進伏。上曰。卿之處義。無乃過乎。浩修曰。以臣情地。萬無束帶登筵之望。而荐荷聖恩。若是鄭重。雖粉骨碎身。何以圖報。上曰。奉朝賀曾經洪忠水使乎。事非偶然也。浩修曰。然矣。上曰。侍下遠行。能無私情之悶迫乎。浩修曰。見今老父在堂。萬無遠離之望。而此際何敢言私乎。上命黃海水使先退。仍命書傳敎曰。近來廟堂事。雖曰叢脞。承旨譴責。胡大事也。本司草記傳施之後。所當酌定可問之處。待其査實究竟。捧送現告於政院。使卽書入傳旨。而今番擧行。惟以忙急爲主。一捧再捧。逐日煩聒。若此則朝家替行備堂事。然後可無此等慢酬應。孰謂戶。惠堂爲備堂中解事人乎。且聞承宣言。列書近百承宣姓名。使司隷遍問各處。勒捧有無字於紙端云。此亦備堂所敎使乎。撓聒極矣。大抵再昨夜草記入侍時。該承宣姓名。預先査實以待。固非難事。而伊日則因其夜深。急於占便。擧皆徑先退歸。到今反有此屑越之擧。其諸般委折。問于當該備堂以啓。命退。諸臣以次退出。
정조 9년
行都承旨李致中齋宿。行左承旨李秉模齋宿。右承旨趙興鎭齋直。左副承旨柳焵齋宿。右副承旨李祖源齋宿。同副承旨李喆模齋直。注書金孝建齋宿一員未差。假注書朴蓍壽齋直。事變假注書申驥顯仕。
정조 9년
李喆模啓曰。各道道臣。除非拿問與削職。則凡于狀啓。例不得以都事替行。而洪忠監司李得臣。謂有情勢。農形及稅船護送狀啓。舒川郡守洪履健到任事及前獻納徐秉德上疏曰。諭有旨祗受狀啓。以都事替行。農形及稅船護送狀本。則係是緊重。雖不得不捧入。而揆以事體。極爲未安。推考警責。其餘狀啓二度。則還爲下送。使之改修整上送。何如。傳曰。允。
정조 9년
李喆模啓曰。明日望拜禮時。闕字牌爈盒。當爲奉來。門路以何處爲之乎。敢稟。傳曰。依例爲之。
정조 9년
李喆模啓曰。禁衛營將官來言。今日本營軍兵。日次私習云矣。敢啓。傳曰。知道。
정조 9년
李喆模啓曰。御營廳將官來言。今日本廳軍兵。日次私習云矣。敢啓。傳曰。知道。
정조 9년
傳于李喆模曰。同副承旨入侍。
정조 9년
刑曹判書前望單子入之。洪良浩落點。
정조 9년
李喆模啓曰。明日望拜禮時。九卿當爲進參。右參贊徐有慶病不進。卽爲牌招。以爲淸齋之地。何如。傳曰。允。
정조 9년
以執義尹長烈牌不進罷職傳旨。傳于李祖源曰。只推。
정조 9년
以正言安榮牌不進罷職傳旨。傳于李祖源曰。只推。
정조 9년
傳于李祖源曰。在外臺諫許遞。前望單子入之。
정조 9년
臺諫前望單子入之。執義李泰永。掌令李師曾盧廷良。持平柳畊。正言申馥落點。
정조 9년
臺諫前望單子入之。司諫安廷鉉。獻納宋銓。正言李太亨安榮。掌令尹慶龍蔡廷夏。持平李益運李遇濟落點。
정조 9년
李詰模啓曰。新除授執義李泰永。方在罷散中。何以爲之。敢稟。傳曰。敍用。
정조 9년
李喆模啓曰。新除授執義李東郁。司諫安廷鉉。正言李太亨。方在罷散中。何以爲之。敢稟。傳曰。敍用。
정조 9년
李喆模啓曰。望拜禮時。兩司侍臣當爲備員。新除授臺諫。竝卽牌招。以爲淸齋進參之地。何如。傳曰。允。
정조 9년
李祖源啓曰。明日望拜禮時。兩司侍臣不可不備員。而持平李遇濟未署經。憲府無進參之員。新除授執義李泰永。掌令李師曾盧廷良。持平柳畊。竝卽牌招。以爲淸齋之地。何如。傳曰。允。
정조 9년
傳于趙興鎭曰。明日出宮門路。以協陽門爲之。
정조 9년
兵曹口傳政事。韓商新爲副司果。
정조 9년
趙興振。以都摠府言啓曰。今日入直內三廳武兼禁軍及軍兵等當爲中日習射。而皇壇望拜禮齋戒相値。不得爲之之意。敢啓。傳曰。知道。
정조 9년
李秉模。以兵曹言啓曰。今七月二十一日武臣賓廳講書日次。而親臨望拜禮相値。不得爲之之意。敢啓。傳曰。知道。
정조 9년
李祖源。以司僕寺一提調意啓曰。明日北苑望拜禮時。本寺正當爲進輿差備。而正趙濟魯。移拜副修撰矣。其代令該曹口傳差出。以爲差備之地。何如。傳曰。允。
정조 9년
吏曹口傳政事。以曺允大爲司僕寺正。
정조 9년
李喆模。以戶曹言啓曰。因兵曹草記。敦化門東邊水門鐵箭破傷之代。申飭改造。纔已完畢。故修改吉日。令日官推擇。則今月二十一日辰時爲吉云。以此日時擧行。何如。傳曰。允。
정조 9년
司諫安廷鉉啓曰。臣本以魯姿。向叨湖邑。罪著不職。罰止勘罷。含恩頌祝。撫躬悚恧。曾未幾何。薇垣除旨。遽承於千萬夢寐之外。敍命繼下。庚牌儼臨。臣於逖違之餘。不勝犬馬之忱。他不暇顧。章皇出肅。第臣前任瑞山郡。解由方在未出中。揆以常格。勢難蹲仍。冒犯瀆擾。玆敢來避。請命遞斥臣職。答曰。解由勿拘。勿辭。亦勿退待。
정조 9년
左議政洪樂性箚曰。伏以。月初日吉。展謁廟宮。聖孝克伸。玉體萬康。區區欣祝。久而彌切。而臣於伊時病情危篤。莫有省覺。旣闕參班之禮。又稽請譴之籲。義分都虧。合被重勘。至令追思。惶汗浹背。仍念狗馬賤疾。貽憂聖衷。太醫之鎭日來視。近侍之頻煩臨問。殊恩隆眷之逈出尋常萬萬者。非徒今古人臣之所罕獲於君父。殆踰慈父之於赤子。顧之復之。惟疾其憂。不知螻蟻微臣。何以得此。雖於呻囈昏昧之中。輒不禁伏地瞻天。感淚橫枕。此生此世。無望酬答。祗期隕結糜粉。以圖涓埃之報。於生生世世矣。第臣一病。首尾三旬。症狀百變。屢經危域。十生九死。攻之以涼劑。瀉之以鐵刺。大勢雖似少減。元氣隨以積脫。幸賴君靈攸曁。僅延縷命。近日以來。始得藥路。稍收分寸之效。而眞元澌鑠。肌肉幻脫。耳目聾暗。臂脚痺顫。脾弱而粥飮厭進。血燥而眠睡失穩。神精昏瞀。有時乎晝夜涼煖之莫辨。氣息凜綴。尙未免坐臥匙箸之須人。加之以膈痞之劇歇。身熱之往來。種種餘症。進退無常。雖年少氣壯之人。猶當數朔調治。然後可望蘇健。況臣年迫七旬。質素虛脆者。誠不識費了幾箇月。方得復起爲人矣。以臣之故。事務積滯。簿書違期。顧臣瘝曠之罪。固不暇論。而其於國事之狼狽。國體之虧損。何哉。雖當鼎席具備之日。不可使奄奄床第之人。充位而尸祿。況今中書。惟有臣一人耳。雖在不病供職之時。尙患觸事僨誤。矧玆閱月淹病。不省事爲。巨細公務。置諸相忘之域。一朔六對之全然廢闕者。不知幾次。間或有有司稟事。堂上之入侍。而不成賓筵之體段。徒貽至尊之憂勞。有臣如此。生不如死。至於草記回啓之命。籌堂來議之敎。莫非出於我聖上曲加體諒之至意。而病餘精力。十亡七八。文簿條理。旣難理會。言論脈絡。全未關聽。數轉酬酢之間。輒覺喘息急促。不能成聲。商確可否。剖決停當。萬無自强之勢。前後成命。皆未承膺。惶隕震懍。如添一疾。玆敢倩人構箚。略暴衷懇於天地父母之前。伏乞聖明。深念廟務之不容一任抛置。重任之莫宜許久虛縻。亟遞臣職。枚卜賢德。使鼎席備而國事毋至稽滯。賤分安而醫藥得以專意。則公私不勝萬幸。際伏聞明日將行皇壇望拜之禮。而以臣病勢。趨參陪班。初非可望。然而小大朝會。一味闕禮。臣分蔑矣。悚惶極矣。伏願遄降威罰。以警具僚焉。答曰。省箚具悉卿懇。愼度聞已向減。爲卿奇幸。卿便安心勿辭。體予前此申複之諭。長存愼之威。一時無妄。自可勿藥。俟小間卽起視事。仍傳曰。此批答遣史官傳諭于左議政。
정조 9년
乙巳七月二十日辰時。上御誠正閣。兵曹判書監印郞廳入侍時。同副承旨李喆模。假注書朴蓍壽。記注官承膺祚。記事官金鳳顯。兵曹判書趙時俊。監印郞廳李家煥申大年。以次進伏訖。上命左副承旨右副承旨入侍。左副承旨洪仁浩。右副承旨柳焵承命進伏。時俊曰。今日六和湯。何以爲之乎。上曰。午後一貼煎入。仍敎曰。兵典久勤條。都監把摠都政時陞擬事。頃有所下敎矣。卿果送言于監印廳乎。時俊曰。其時卽爲付籤以送矣。上曰。監印郞廳則不能記得乎。家煥曰。其時往議于摠裁大臣。則大臣所言。尙無皁白。姑爲載錄云。故若是耳。上曰。非但此事。久勤條。別軍職。每都目一人遷轉。而見今兵典。別軍職三字見漏。兵判與監印郞廳。出議釐正。捕校久勤。左右廳只一人乎。此亦不分明。都提廳一人遷轉乎。各軍門中都監。有知彀官名色。而兩營則無此各色。只一人遷轉云。此亦詳考本文。俾無如是錯雜之弊事。議于摠裁大臣。商量釐正後。更書以入。家煥曰。禮典中日蝕條。京畿則竝爲擧行。遠道則行會稍久。而姑無回報耳。上曰。此則待其上來爲之。喆模曰。明日皇壇展拜時。兩司侍臣當爲備員。而或在外或未署經。無一人進參。何以爲之。上曰。許遞。前望單子入之。可也。出擧條命書傳敎曰。昨日備堂越捧傳敎中。續續煩稟。以緩緩煩稟。誤書頒布云。當該承旨。推考。此是當初誤傳之致云。當該司謁從重推考。元傳敎自本院抹改。命來待諸臣入侍。膺祚承命出。與戶曹判書趙㻐。禮曹判書金履素偕入進伏。又命書傳敎曰。明日行禮。九卿不可不備員。刑曹判書前望單子入之。待下批牌招淸齋。上曰。再明則是永禧殿修改擇日。而見今雨意。尙未快晴。日氣若是蒸鬱。未知其日之如何耳。履素曰。修改處不甚大段。事役不過半日矣。上曰。今番滲漏處。若不大段。則姑觀日勢。待快晴爲之亦無妨。且我國事。每以前例遵用。此後若有少漏。則以此據之。每每修改。屢屢煩役。則終有欠敬之意。且移還安事體。至爲嚴重。未知卿等之意如何。履素曰。移還安事體至重。而今番雨漏處則正殿外簷矣。此則別無移還安之事矣。上曰。然則更爲擇日擧行。似無妨矣。㻐曰。惠慶宮差備修改事。有所成命。而此則自何日始役乎。上曰。此則修改處。別無大段。而事有所重。永禧殿修改。姑未始役。更待下敎擧行。似無妨耳。㻐曰。下敎若是至當。臣實欽仰。而臣意以爲。有所重則當自小事而始。故臣以職掌事仰達矣。上曰。此言亦有理。再明始役。可也。㻐曰。凡於樑上塗灰時。每以水灰爲之。故灰不堅凝。自有頹傷之弊。楡白皮浸水取汴。和灰拌均。則堅凝如石。此法。我國城堞塗灰時。亦或用之云。臣取來試之。則其堅果如所聞。今此永禧殿樑上塗灰修改之役。依此法和灰取之則似好。故敢此仰達矣。上曰。依爲之。出擧條上曰。以今番政院事見之。紙弊不少。可有一定之規。㻐曰。在昔入啓文書。不過爲常紙。而近日則雖不以常紙用之。紙品若下於近日。則似無貢人之稱冤矣。上曰。然矣。近來紙價比前倍蓰。緣何而如此云耶。㻐曰。紙品之淺窄。莫甚於近日。而價湧於前者。實未知其由矣。上曰。畿內若設紙所。則可無此弊乎。㻐曰。向筵親承下敎後。則爲招致匠手問之。則以爲水源本自不足。楮木亦難繼用云。果如其言。莫可設行矣。上曰。貢市堂上之意。何如。履素曰。見今貢市中弊瘼。不一其端。而若皆釐正。則雖甚好矣。昨者諸惠堂。爛商此事。終無善策。未知何以則爲好。而蓋國事所在。初欲釐正。末乃不行。則事不誠實矣。上曰。然則自來月爲始。每朔所用之紙。必爲定式。毋至延拖。可也。仍命書傳敎曰。永祐園補土處。安樂峴則雖已奉審。局內姑未奉審。再明日大臣進去奉審後。補土日子。令該曹擇入。雖不設廳。堂上不可無稱號。以補土監董堂上稱號。都廳及郞廳稱號準此。禮曹參判李文源。繕工提調具善復。禁衛大將徐有大。堂上差下。都廳則濬川都廳崔雲羽。兼察郞廳。則本園官李亨達趙雲絅。仍兼監役兼察。倂依初下敎擧行。今番役事。京而不煩經費。外而不用民力。土石給價。軍丁雇立。予意豈無所在。雖地方官。切勿待令事。雖令廟堂。申飭該道。期於晦初間始役。而晩炎尙烘。雖是雇用之軍。當午赴役。必多喘喘。病者着實看護。必須晨夕乘涼運致之意。曾已申諭於監董之臣。而始役之後。則必欲及期速完。安保其無此弊。益加惕念。以副予爲所重朝夕憧憧之至意事。令監董堂上知悉。命左承旨入侍。李亨元承命進伏。上命書禮曹草記批答訖。仍命書傳敎曰。左承旨聞有實𧏮。許遞。前望單子入之。待下批牌招淸齋。仍命退。諸臣以次退出。
정조 9년
乙巳七月二十日巳時。上御重熙堂。軍士房承旨入侍時。右承旨趙興鎭。假注書朴蓍壽。記事官金鳳顯李崑秀。以次進伏訖。上命臺諫去來知入。賤臣承命還奏曰。無一人行公云矣。上命臺諫前望單子入之。賤臣承命持入。上命左副承旨許遞。前望單子入之。待下批牌招淸齋。出榻敎又命書榻敎曰。進御加味六和湯。依前方一貼煎入。仍命退。承史以次退出。
정조 9년
行都承旨李致中坐。行左承旨李秉模坐。右承旨趙興鎭坐。左副承旨柳焵坐。右副承旨李祖源坐直。同副承旨李喆模坐直。注書尹行任病金孝建仕。假注書朴蓍壽仕直。事變假注書申驥顯仕。
정조 9년
上詣北苑入幕次後。奎章閣政院玉堂藥房口傳問安。答曰。知道。望拜禮罷後。奎章閣政院玉堂藥房口傳問安。答曰。知道。
정조 9년
傳于李喆模曰。右副承旨入侍。
정조 9년
奎章閣啓曰。今七月朔抄啓文臣親試。處暑前依定式當爲在家製進。上曰。有旨以何日擧行乎。敢稟。傳曰。處暑旣過。親試明日爲之。射是六藝中一事。講經文臣。則有殿講製述朔射之規。創始法義。槪有所在。抄啓文臣等。旣以除本司之故。朔射則不參。是則太近於偏廢。然每朔試射。反有娚工之嫌。此後春秋季朔親試日。兼行試射。自本閣臨時稟旨。明日則日熱之故。試場欲設於春塘臺。且是新令之初。春季朔試射。當於明日兼行。以此知悉。規矩。依朔試射例擧行。可也。
정조 9년
傳于趙興鎭曰。來待諸臣入侍。
정조 9년
趙興鎭啓曰。注書尹行任病。代假注書朴蓍壽仍察廳任。何如。傳曰。允。
정조 9년
傳于李祖源曰。此後抄啓文臣季朔試射時試官。依文臣朔試射例。只二員自本閣稟旨擬望受點。差備官拾箭官。依宣傳官試講例待令。其外各司切勿等待之意。令本閣及兵曹知悉。
정조 9년
傳于李祖源曰。明日抄啓文臣親試。懸頉居多。前正郞李晩兢告身姑爲還授。正言申馥本職許遞。
정조 9년
兵曹口傳政事。以申馥爲副司果。
정조 9년
趙興鎭。以備邊司言啓曰。廣州府尹金峙默。謂有身病。呈狀乞遞。已逾月矣。實𧏮旣如是難强。則保障重任。瘝曠可悶。今姑許遞。何如。傳曰。允。
정조 9년
趙興鎭。以兵曹言啓曰。敦化門東邊水門鐵箭。今以修改還閉。把守軍兵。本處還入直之意。分付。何如。傳曰。允。
정조 9년
趙興鎭。以兵曹言啓曰。弘文館西邊水門鐵箭破傷處。今已修改。還閉之意。敢啓。傳曰。知道。
정조 9년
趙興鎭。以兵曹言啓曰。內吹螺赤及龍虎營兼內吹等。今秋等習角時。賞格木綿一同二十七匹。依啓下別單分等施賞之意。敢啓。傳曰。知道。
정조 9년
趙興鎭。以訓鍊都監言啓曰。本局兼內吹秋等習角賞格。依啓下單子。木綿四十五疋分等施賞之意。敢啓。傳曰。知道。
정조 9년
趙興鎭。以禁衛營言啓曰。本營兼內吹今秋等習角賞格。依啓下單子。木綿四十八疋分等施賞之意。敢啓。傳曰。知道。
정조 9년
趙興鎭。以御營廳言啓曰。本廳兼內吹今秋等習角賞格。依啓下單子。木綿四十六疋分等施賞之意。敢啓。傳曰。知道。
정조 9년
趙興鎭。以御營廳言啓曰。本廳字內敦化門東邊水門鐵箭破落處。旣已修改。把守軍兵還入直所之意。敢啓。傳曰。知道。
정조 9년
乙巳七月二十一日卯時。上詣北苑皇壇。望拜禮入侍時。行都承旨李致中。行左承旨李秉模。右承旨趙興鎭。左副承旨柳焵。右副承旨李祖源。同副承旨李喆模。檢校直閣徐龍輔。記事官金孝建。假注書朴蓍壽。記注官承膺祚。記事官金鳳顯。以次侍立訖。上具翼善冠衮龍袍。乘輿出協陽門。上曰。喧嘩何若是煩撓。禁喧郞廳問名以入。賤臣承命還奏曰。宋俊載云矣。上曰。禁喧郞廳爲先汰去。決棍次待令。兵判與軍士房承旨何去。而立視其喧撓。頓無飭禁之意。今日紀綱。雖曰掃地。以此么麽之事。至有此下敎之擧乎。兵判出去。各別申飭。因詣北苑入小次。命百官正齊。通禮跪稟外辦。上改具黑圓領袍。出次詣版位。行四拜禮訖。跪三上香。小退四拜。百官及皇朝人子孫忠臣子孫。行禮如儀訖。上還入小次。改具衮龍袍。乘輿出次。上命皇朝人子孫及忠臣子孫入侍。又命宣傳官。開中月刀作門。皇朝人子孫忠臣子孫等次次進前。上次第問名。至趙後翼。上問姓名。後翼曰。臣有區區所懷。敢此仰達矣。仍奏曰。近來詰戎之政。掃地如此。是國家不小之虞矣。上曰。此言不可張皇於駕前。出去以文字書入。駕至明政殿。命戶判入侍。戶曹判書趙竣。承命進前。上曰。昨日雨意終未開朗。見今快晴。明政殿北簷修改處。卿率郞廳看審後。始役。可也。仍命宣傳官。持標信解嚴還內。諸臣口傳問安。答曰。知道。諸臣以次退出。
정조 9년
乙巳七月二十一日辰時。上御重熙堂。軍士房承旨入侍時。右承旨趙興鎭。假注書朴蓍壽。記事官李崑秀尹行任。以次進伏訖。上命書傳敎曰。今日卽神皇忌辰也。嗚呼。再造皇恩。與天無極。矧逢此日。益切風泉之感。粵在先朝。頻試射藝。卽予常所仰覩。且皇朝人子孫。多是萬曆人後裔。今日召見。意豈偶然。至於忠臣子孫。每於望拜禮畢。輒命入侍。卽追念其先之意也。然儒生與武士有異。雖不別設科試。武士試藝。亦多前例。皇朝人及忠臣子孫中操弓者。皆令明日待令。今日參班人。試柳片一巡。未參班人。只是柳箭一巡。以內試射例擧行。諸忠臣子孫中。多有承傳人。申飭銓曹。着意收用。仍命退。承史以次退出。
정조 9년
乙巳七月二十一日午時。上御誠正閣。來待諸臣入侍時。訓鍊大將具善復。禁衛大將徐有大。禮曹參判李文源。同副承旨李喆模。記事官金孝建。記注官承膺祚。記事官金鳳顯。以次進伏訖。上命諸臣進前下敎曰。卿等見昨下傳敎否。雖不設都監。重事體之道。不可無監董之人。故以卿等爲補土堂上。明日大臣出去時。同往看審。乘早出去。乘昏入來。則可免午熱之冒行矣。善復等曰。侵昏入來。則復命太遲矣。上曰。不必當日復命。待下敎入侍也。上曰。補土事面。旣重且大。故命大臣進去。而便是已停當之事。不必有別般議論矣。文源曰。豈有他見矣。上曰。廳注書入侍。朴蓍壽進伏。上曰。持此御題。往成均館。令居齋儒生製進。而限以明朝收券之意。分付入直官員。可也。上曰。晩熱如此。役軍之勞苦可悶矣。有大曰。晦間則似爲退暑矣。善復曰。以明政殿役事。旣出言端。臣以職掌內事。有所仰違矣。闕內役軍。紫門監貢人。擔當擧行。而戶曹以庚子年例上下爲言。兵曹以各年亦有從略前例爲言。兩重臣相持不決。役軍不能等待。則臣亦本監提調。事甚惶悚。且貢人呼訴不已。及今決定上下。然後明日役事。似無僨誤之弊。故敢此仰達矣。上曰。以此出擧條。使之從速決給。可也。出擧條命退。諸臣以次退出。
정조 9년
乙巳七月二十一日酉時。上御誠正閣。右副承旨入侍時。右副承旨李祖源。假注書朴蓍壽。記注官承膺祚。記事官金鳳顯。以次進伏訖。上命讀審理判付。上曰。明日當頒布。刑曹堂上。皆令明日待令。仍命退。承史以次退出。
정조 9년
行都承旨李致中坐。行左承旨李秉模坐。右承旨趙興鎭坐直。左副承旨柳焵坐。右副承旨李祖源坐。同副承旨李喆模坐直。注書尹行任病金孝建仕直。假注書朴蓍壽仕。事變假注書申驥顯仕。
정조 9년
趙興鎭啓曰。禁衛營將官來言。今日本營軍兵。日次私習云矣。敢啓。傳曰。知道。又啓曰。御營廳將官來言。今日本廳軍兵。日次私習云矣。敢啓。傳曰。知道。
정조 9년
又啓曰。備局有司堂上金華鎭徐有隣趙時俊。依下敎來待矣。傳曰。入侍。
정조 9년
柳焵啓曰。刑曹判書洪良浩。參判洪益弼。參議洪文泳。正郞鄭大容韓弘裕金履彬。佐郞李是銓趙祥逵尹說。依下敎來待矣。傳曰。入侍。
정조 9년
以吏曹參議黃昇源。牌不進罷職傳旨。傳于李致中曰。只推。更爲牌招。
정조 9년
以吏曹參議黃昇源。再牌不進罷職傳旨。傳于李致中曰。只推。更爲牌招。
정조 9년
備邊司薦望。廣州府尹權落點。
정조 9년
有政。吏批。判書鄭尙淳疏批未下。參判未差。參議黃昇源進。行都承旨李致中進。吏批啓曰。判書鄭尙淳疏批未下。參判未差。小臣獨政未安。何以爲之。敢稟。傳曰。只出緊任。以李彦祜爲正言。趙弘鎭爲弼善。李益烍爲洪州牧使。廣州府尹單權。
정조 9년
兵批。判書趙時俊病。參判金尙集病。參議柳誼入直進。參知李夔病。同副承旨李喆模進。僉知單趙心泰。副護軍李壽鵬尹長烈李東郁兪彦脩金東稷柳匡天尹慶龍蔡廷夏。副司直安聖彬李亨元洪仁浩金峙默洪樂淵李益運。副司果權中憲鄭東愼李太亨。
정조 9년
李喆模。以大典通編監印廳言啓曰。日昨監印郞廳。退自筵席。以兵典中數條釐改事。來傳下敎。故謹已隨處釐改。而其中扈衛大將條。不無掣礙之端。只存雖大臣。非勳戚勿兼之文。將臣以下句語則刪去。以俟臨時自上簡授。挾輦把摠。依定式陞擬堂上。亦似太過。且不必載之法文。以垂久遠。此條亦竝刪去。似得宜。而臣不敢擅便。存刪間待下敎擧行之意。敢啓。傳曰。甚好。依此爲之。可也。
정조 9년
李秉模。以漢城府言啓曰。涉疑疾方痛向差與還入死亡及各部出幕之類。列錄報來。故別單書入之意。敢啓。傳曰。知道。
정조 9년
刑曹啓目粘。廣州府殺獄罪人朱光迪獄事段。各別嚴訊。期於輸款爲白乎旀。廣州府殺獄罪人扈聖龍金於仁老味等獄事段。前後供辭。未免差爽。盤問歸一。有不可已。以此意分付爲白乎旀。安城郡殺獄罪人柳重彩獄事段。另飭同推。期於輸款之意。分付道臣。何如。判付啓。廣州府殺獄罪人朱光迪獄事段。潛引有夫女。常憲難貰。勿問失妻漢。俚諺善喩。失身之淫婦。可殺。攬手之猾婆。可斬。則欲逞忿怒。亂下拳踢。此其勢有不得不然者。且況夜行之稛槖。暗捧之泉賕。無非猾婆淫婦所倡余而和汝。爲其夫者。怒他鶉奔之跡。執此鴆媒之狀。一把熱火。滾成鬪鬨。但知殺猾婆之爲湔恥而雪憤。殺後之償死與不償死。便不欲掛在念頭。血氣所使。職由適然。矧伊蚩蚩者氓。何足律之以中理之擧哉。雖然傷處多在要害。參聞無非明證。如欲原情而蔽法。無以慰冤而償死。今於判下之際。更又反覆思惟。我國敦尙名敎。仍成習俗乙仍于。失行子女。法不過勿許敍用。此只指士夫之家。而市井賤人。率皆倣效。貞白自守。矢死靡他是去乙。莫曰村婦無足責。以今名敎蔑如之時。事關倫常者。決不容泛然看過。到此三尺輕而三綱重。寧取失刑之譏。宜施敦風之政。光迪身乙。令道臣捉致營庭。曉諭朝家本意後。刑配爲有矣。厥女段置。捉來懲治事。竝以分付爲旀。同府殺獄罪人扈聖龍金於仁老味等獄事段。一獄兩犯。當分首從。而若首若從。當看傷處之此緊彼歇。扈哥則以石撞觸。而眉角至於骨破是如爲旀。金哥則以杖毆打。而脊背至於肉爛是如爲有置。夫所謂骨破也。肉爛也。俱係要害卽死之界。則不可但以傷處之緊歇。硬定元犯。惟今決折之方。無出於先覈手勢先後及首謀誰某。而再龍卽致死人之族屬。似無恩怨於兩漢。而必以扈哥爲先打。日金卽被告人之伴類。豈有愛憎於兩漢。而亦以扈哥爲初犯。則扈哥雖欲抵賴。其可得乎是旀。逃避縛去之際。莫掩泥獸之鬪。歸說打來之事。有若春雉之鳴。則此獄元犯。非扈哥而誰也。且況扈哥。以樂純家客。與金哥同惡相濟。怙勢作挐。無所不有是如可。甚至白晝大道之中。公行殺越之變。本罪除良。卽此一款。情狀尤極痛駭。然首從猶未快辨。訊推亦至屢度。一人致斃。二人償命。論以獄體。必無是理。更令道伯。別出意見。親執嚴査。分首從論理狀聞後稟處爲旀。安城郡殺獄罪人柳重彩獄事段。夫婦之誼。貴賤無間。雖有反目之事。尙存配體之情。俗所云如刀割水者。政是着題語。藉令柳漢有去帷之意。李女無同禂之歡是良置。豈因差毫之失。不顧結髮之好。恣意毆打。至於殺死乎是旀。況渠同室居生。爲二十有餘年。有子又有女。情好亦云不泛。則一時庭訕。明知無必殺之心。雖以屍帳言之。穀道之腸出。似因服毒。銀釵之色變。可見飮滷。反復究理。決不可遽以打殺論兺除良。與此囚同罪者。如嶺南之南太鵬金驗尙。湖西之李菊李二金李十月金。湖南之石奉伊金永化金加八朴㖯介徐昌培。海西之林春福宋重旭趙載恒。關西之朴巨福洪宗淵式連。北關之金得哲金君彬金尙必。松都之徐仁行之類。指不勝摟。而前此皆付之惟輕之典。則此囚耳亦。獨置極律。有非平允之政兺不喩。設使死者有知。因渠邂逅致斃。使渠夫置辟竝命。則其將快於心否乎。殺人償死。所以慰幽菀而洩隱冤。似此獄情償死。反歸於齎菀茹冤。由此由彼。宜從寬貸。重彩身乙。嚴刑減死定配爲良如敎。又啓目粘。富平府殺獄罪人申福金段。依前同推。期於得情之意。分付爲白乎旀。高陽郡殺獄罪人李起宗獄事段。獄體至重。臣曹不敢擅便。上裁是白乎旀。李得宗段。當初所供。言旣出於臆料。跡亦涉於疑亂。而其追後上去。同謀伐喪。渠不敢自諱。則罪當嚴懲。理難白放。令道臣嚴刑勘處之意。竝以分付。何如。判付啓。富平府殺獄罪人申福金獄事段。想其境則酒所也。語其時則暑候也。被死是在。昌俊旣中酒矣。又中暑矣。以三旬九食之人。在幾死僅生之際。忽地惹鬧。醉妄闖發。把持福金之父。仍成一場鬪鬨。則如使爲福金者。立視其父之被人驅踼。恝然不之救。在朝家敦風重倫之政。先置福金於重律。次論原獄之顚末。可也。渠乃出身捍蔽。挺身扶護。脫其父於急難之中。此天理人情之所固然。誠可奬而不可罪也。且渠情急衛父。法昧越人。憤頭手勢。自不免猛觸緊撞。則傷處有無。固不足言。而且考屍帳。心坎微硬一處外。無他痕損。死者臨死之托。猶恐發告。夢後解夢之說。至稱禱神兺不喩。按續典。有其父被毆傷重。而其子毆其人致死。減死定配之文。此足爲旁照之端。且空腸過飮。暑月生病云者。初檢跋辭。十分詳明是如乎。卿等守法之論。未免過中之歸。福金身乙。令道臣決杖放送。此槪杖以懲毆人之罪。放以奬衛父之誠。俾外邑民庶。曉然知朝家本意。在於屈法敦俗爲旀。高陽郡殺獄罪人李起宗獄事段。道臣跋辭。獄官尾啓。旣甚詳備。亦有意見。傅輕一款。無容更議兺除良。證援則太不分明。實因則太不端的。黑夜變出。白地構成。以沒把捉無形影之事。拈出起宗一人於許多人叢中。硬定殺人之元犯。此連日獄案所罕見者是置。大抵此獄干犯。無出於李鎭英李大成李得宗李得春李宗世李休徵諸人。而宋翼大招則以爲。鎭英最毒是如爲旀。李仁世招則以爲。大成在座是如爲有則。鎭英大成。何異於起宗之倡謀是旀。得宗則以地勢險陂。失足墜落等說。終始納供。有若立證者。未必非欲掩推擊之跡。故爲粧撰之謀。以此以彼。此獄難辨首從之爲某是遣。且況得春之發喊也。宗世之隨後也。休徵之持杖也。無非拔劒隣妬之類也。初覆檢狀之必以起宗爲元犯者。果不成事理。設令起宗。果主是議。諸人之合力共毆也。當以下手輕重。分別首從。而雖以屍親之招言之。猶未詳其孰是孰否。初覆檢官。爲先從重推考。獄案事體至重。奏御文字。尤當致敬。罪人名字。有誤書處。大是不察。當該道臣推考爲旀。近來山地廣占之弊。日甚一日。如起宗輩。或稱局內。或稱柴場。乃敢乘暮作黨。伐人之喪。致有殺死之變者。民習萬萬痛駭。起宗段。勿限年定配。在囚人。令道臣分等酌放爲良如敎。又啓目粘。殺獄罪人金元喆。各別嚴訊。期於取服之意。分付。何如。判付啓。龍仁縣殺獄罪人金元喆獄事段。殺人償命。王章至嚴。此囚雖欲傅生。誠末如之何矣。以有勢之豪鄕。殺無依之班婦。用謀極甚陰巧。行凶又復殘酷。持鎌之擧。路人聞猶出涕。飮滷之說。奸計反益呈露。其矣情狀。節節痛惡。卿曹論列。固無間然。而獄體宜務審愼。人見或多異同。更令新伯。親執詳査。出意見狀聞。不害爲欽恤之義。以此意行會該道監司處爲良如敎。
정조 9년
又啓目粘。原春道罪人審理回啓云云。同罪人具時奉。依前訊推。期於輸款之意。分付道臣。何如。判付啓。洪川縣殺獄罪人具時奉獄事段。一獄十年。屢換元犯。卽此可知疑晦之多端。昨年審理。雖因該道之更査。時奉則仍推干犯是在。朴善生刑放。而惟其一仍一放者。特因模索於法文之外也。朝家每於此文案。未嘗不十分致惑。然殺死丁寧。鐵案已成。有難輕加容議。更令道伯。今秋巡到時。親執嚴覈。仍具意見狀聞後稟處爲良如敎。又啓目粘。成才致死。旣是自縊。則海寅烏得免武斷威逼之律。依前嚴訊取服之意。分付。何如。判付啓。襄陽府囚推罪人李海寅獄事段。恃强而武斷有素。侮弱而文致無辜。勒把烏有之跡。粧出鼠竊之案。以至三父子私施周牢惡刑。竟使一人致命。設心也至慘毒。下手也極凶獰。今若斷以威逼之律。使海寅生出獄門。則奚但土豪肆虐。難以知戢。亦恐死者茹冤。無以少洩。道狀之輒歸嫌殺。曹啓之不欲傅生。俱不無意見。而前此行査。凡幾遭矣。然其供招。了無變辭。逼殺雖無隱諱。嫌殺終不輸款。至於宿怨有無。似無別般更覈之道。若令一味訊推。期於瘐斃。則有乖明獄之體。海寅身乙。令道伯親執。除尋常箇箇各別嚴刑準三次。絶島減死。勿限年定配。以懲土豪侵撓小民之習爲良如敎。
정조 9년
副校理趙弘鎭疏曰。伏以。臣與右承旨趙興鎭。有從兄弟應避之嫌。玆敢援例陳章。伏乞聖慈。亟令該部。將臣所帶春秋兼銜。卽爲遞改。以存公格。千萬幸甚。答曰。省疏具悉。疏辭下該曹。稟處。
정조 9년
修撰趙濟魯疏曰。伏以。臣與校理金啓洛。有娚妹應避之嫌。臣之所帶春秋兼銜。揆以法例。在下當遞。玆敢援例陳章。伏乞聖慈。亟令遞改。以存公格。千萬幸甚。答曰。省疏具悉。疏辭下該曹。稟處。
정조 9년
校理李敬一疏曰。伏以。臣所帶春秋館記注官之任。與左副承旨臣趙興鎭。有內外從應避之嫌。相避之法。在下當遞。玆敢援例陳懇。伏乞特命選部。亟遞臣職。以存公格。以安私分。千萬幸甚。答曰。省疏具悉。疏辭下該曹。稟處。
정조 9년
乙巳七月二十二日卯時。上御春塘臺。抄啓文臣親試入侍時。左承旨趙興鎭。右副承旨李祖源。假注書朴蓍壽。記注官承膺祚。記事官金鳳顯。抄啓文臣試官二提學吳載純。檢校直閣李秉模。原任直閣金宇鎭徐龍輔。皇朝人子孫忠臣子孫試射試官兵曹判書趙時俊。兵曹佐郞李秉喆。以次進伏訖。上曰。昨日刑曹堂郞皆令待令矣。果爲來待乎。興鎭曰。堂上則來待。郞廳則未承下敎。故不得待令矣。上曰。使之待令。可也。賤臣承命出傳。上謂時俊曰。試射。斯速擧行。可也。仍命抄啓文臣入就拜位。載純等率應製文臣。行四拜訖。載純進前曰。試官中二提學朴祐源。以身病不進。應製人中果川縣監李顯道。書啓中懸頉。而今始入來矣。上曰。唯。命書書題訖。又命書榻敎曰。政官牌招開政。仍命刑曹堂上入侍。賤臣承命出。與刑曹判書洪良浩。參判洪益弼。參議洪文泳。偕入進伏。上曰。諸道獄案判付。今方頒布。故卿等昨命待令矣。仍命承旨讀諸道審理判付。又命有司堂上入侍。金華鎭徐有隣承命進伏。上曰。卿等曾經道伯。故欲示此判付。特命召之。而若有論疑之端。則卿等各奏所見。敎時俊曰。卿亦曾經道伯。亦爲進前參見也。上曰。在前則審理錄啓。或五六年一次。或七八年一次矣。今番則連三年爲之。而蓋予意非必欲傅生。務從詳審。無有生死間幽鬱之冤也。卿等亦須知悉此意。大抵今番審理。不徒憑藉律文而已。參情照法者。多矣。仍命右副承旨入侍。柳焵承命進伏。上命分讀判付。祖源焵等分讀訖。命刑曹郞廳持此判付。出去發關。良浩曰。伏見持平白師謹疏批。則有更令該曹。復初等勘律。詳考文跡。分等稟處之命矣。李復初不能齊家。致此變怪。固當如律勘處。而前因本曹覆啓。以只坐家長之例。復初之父惟稜。已施家不齊之律矣。一事不當再勘。父子亦難分等。故敢此仰稟。而至於離婚一節。非臣曹所可稟處者。請令春曹擧行。何如。上曰。依爲之。末端事。議大臣稟處。可也。出擧條又命抄啓文臣春等試射行禮。仍敎曰。依朔試射例擧行。射禮訖。抄啓文臣及皇朝人子孫忠臣子孫中入格人倂頒賞。仍還內。諸臣以次退出。
정조 9년
乙巳七月二十二日申時。上御重熙堂。軍士房承旨入侍時。右承旨趙興鎭。記事官金孝建金鳳顯李崑秀。以次進伏訖。上命讀全羅兵營褒貶訖。興鎭曰。卽伏見全羅兵使許𣷯今春夏等褒貶啓本。則邊將無一人居中居下。殊無嚴明殿最之意。推考警責。何如。上曰。依爲之。出擧條命退。承史以次退出。
정조 9년
乙巳七月二十二日申時。上御重熙堂。軍士房承旨入侍時。右承旨趙興鎭。假注書朴蓍壽。記事官金鳳顯李崑秀。以次進伏訖。上命讀公事。仍命退。諸臣以次退出。
정조 9년
行都承旨李致中坐。行左承旨李秉模坐。右承旨趙興鎭坐。左副承旨柳焵坐直。右副承旨李祖源坐。同副承旨李喆模坐直。注書尹行任病金孝建仕。假注書朴蓍壽仕直。事變假注書申驥顯仕。
정조 9년
李喆模啓曰。合辭方張之時。兩司無詣臺之員。事甚未安。除在外未署經及傳旨未下外。未肅拜呈告人員。竝卽牌招。何如。傳曰。允。
정조 9년
李喆模。以禁衛營將官言啓曰。今日本營軍兵。日次私習云矣。敢啓。傳曰。知道。
정조 9년
李喆模。以御營廳將官言啓曰。今日本廳軍兵。日次私習云矣。敢啓。傳曰。知道。
정조 9년
傳于李祖源曰。奉審大臣入侍。
정조 9년
李祖源啓曰。判府事徐命善李徽之李福源金熤。依下敎來待矣。傳曰。入侍。
정조 9년
以司諫安廷玹。獻納宋銓。正言安榮。牌不進罷職傳旨。傳于李祖源曰。只推。
정조 9년
傳于柳焵曰。軍士房承旨入侍。
정조 9년
平安監司鄭一祥狀啓。馬牌閪失査覈事。臣亦有不敢檢飭之失。惶恐待罪事。傳于柳焵曰。勿待罪事。回諭。
정조 9년
以全羅監司錦山郡守朴存源罷黜事狀啓。傳于柳焵曰。向以上京守令。下送後草記事。有特敎。該曹亦以盡爲下送草記。觀此狀本。以受由上京。還任無期爲言。然則該曹草記。未免爽實。此雖小事。難免存拔之論。當該吏曹堂上。下義禁府。推考。
정조 9년
李喆模。以義禁府言啓曰。刑曹審理啓本判付內。新寧縣河玉暹殺獄初檢官新寧前縣監趙器鎭。覆檢官永川前郡守沈鉁。報恩縣宋禹圭殺獄初檢官報恩前縣監李邦仁。海州牧崔惡才李從奉等殺獄初檢官海州前判官兪漢靈。覆檢官信川郡守曺彙振。順天府金永右殺獄初檢官順天前府使李惠祚。覆檢官光陽前縣監禹禎圭。价川郡康晩旭殺嶽三檢官殷山縣監洪聖淵。扶安縣朴龍京殺獄。不能飭禁鎭卒之當該營將。拿問處之事。命下矣。趙器鎭李惠祚禹禎圭等。今方待命。卽爲拿囚。曺彙振洪聖淵等。時在任所。沈鉁以密陽府使。時在任所。兪漢靈。以益山郡守。時在任所。李邦仁下去洪忠道公山地云。依例發遣羅將。竝拿來。扶安縣朴龍京殺獄當該營將姓名。不爲載錄於獄案。令該道道臣指名現告後。拿來。何如。傳曰。允。
정조 9년
持平柳畊疏曰。伏以。臣學未通方。識不猶人。早竊倖第。已犯古人不幸之戒。旋忝仕籍。濫蒙聖朝非常之恩。自釋褐而登臺選。計其間則不過四五朔耳。臣本門寒跡疎。重以穉蒙。進途太驟。過福是懼。噫。周旋從班。獻替時政。立殿陛之上而抗諍直之風。官固榮矣。責亦重焉。則是豈新進淺識。所可人人而冒據者哉。迺者薇垣新除之命。適値帳殿訊囚之日。義重沐浴。章皇出肅。猥隨諸臣之後。粗伸沬血之忱。而三朔蹲冒。隨事顚錯。致有一日三避之擧。私心惶恧。已不勝其萬萬。而至於福賊之只施次律。都緣臣等之不能爭執。果然前諫長之疏出。而昏謬溺職之罪。於是乎尤著矣。臣方撫躬循省。縮伏訟愆。不意柏府之恩命。又遇皇壇之拜禮。冒膺庚牌。暫隨陪班。而僨誤之地。理難更叨。悚蹙之私。去益冞切。今若憑寵靈而怵義分。仍因蹲據。不思所以自靖之道。則不惟廉防之自壞。其如辱朝廷。何哉。玆敢略控微懇。仰瀆崇嚴。伏乞聖慈。俯垂鑑諒。特許鐫改。以重臺選。以安私分焉。臣旣不敢以言事自居。而憂慨之極。不容泯默。敢此附陳焉。嗚呼。今日言路。通耶塞耶。今日義理。明耶。不明耶。蓋言路之通塞。治忽之所關也。一人之聰明有限。而臺閣卽其耳目也。萬機之事務甚繁。而言官所以匡弼也。顧今朝象休明。百度鼎新。宜其讜言嘉模。日陳於前。仰贊我聖上宵旰之治。而寥寥媕婀之風。未有若近日之甚者。何也。若謂袞職罔愆。無事可言。則伯益儆戒之言。奚在於都兪之日也。若謂霆威難觸。以言爲諱。則成湯弗咈之德。何嘗有罪諫之擧哉。上有轉圜之度。而下無及霤之風。叫鶚莫聞。噤烏成習。臺省故紙。徒煩廈氈之酬應。公車彈章。或售朝著之傾軋。則不意治世之上。有此難醫之痼弊也。噫。今之出入臺地者。豈盡骫骳巽軟而然哉。平居泛論。或多激昻之風采。而一任言責。便襲喑啞之俗套。前後言議。判作兩截。而人亦恬不以爲怪。當之者亦以苟免爲幸。此其故。何哉。臣不敢知殿下聽言之誠雖摯。而實政有欠於敷納。殿下求助之意雖勤。而聖度反歉於包荒。緘默聾聵。固是群下之罪。而翕受康色。亦爲聖上之自勉處耳。試以近日事言之。向者三臺官一儒臣之疏語及懲討。義出沐浴。而天聽愈邈。譴罰相續。孰謂虛受之聖德。有此過中之處分乎。噫。彼一二臣之薄勘。何損於其身。而但一廷效忠之士。因此而或懈。聖上來諫之衷。由是而不章。則其於淸朝之言路。所係。顧何如也。雖然此特一事然耳。顧今合辭中。當斷不斷。當允不允者。孰不爲今日言路杜閉之本耶。嗚呼。臣請以擧國沬血之義理。溯源而繼論之。蓋自丙丁以來。亂逆接跡。殆無虛歲。前賊纔誅而後賊復出。舊獄未了而新獄繼起。千怪百變。愈出愈凶。梟腸獍性。一串相貫。幸賴乾道孔昭。邦運靈長。妖腰亂領。次第咸戮。凶徒逆孼。庶或懲畏。而每緣天網太恢。呑舟多漏。醞釀狼毒。殆非一朝一夕之故。而馴致窮天地亘萬古所未聞之劇賊。疊生層出於一門之內矣。每一思惟。心寒骨靑。髮竪膽掉。是所謂萬世不忘此賊。而殿下之庭。無一人碎首剚腹。以效臣死之義。始也沁泄苟度。終焉玩愒自在。天下寧有是耶。然而今日群下。孰不知天經民彛之不可泯也。君讐國賊之不可忘也。而只恨刑章。每失於寬緩。獄體。終歸於疎漏。伏莽之患纔除。滋蔓之憂反忽。殲魁之典雖擧。而治與之律惟輕。或有端緖之發露。而勘斷太遽。或有凶醜之覬覦。而盤覈不加。至令堂堂懲討之大義理。反歸草草彌縫之目前計。似此緩獄之失。至于昨今年而極矣。臣亦屢叨言官。隨衆苟且。不能出力而爭執。不誠不實之罪。固無所逃。而以此規模。以此法綱。其可曰亂本之永祛。而國勢之無虞乎。前後三司之論啓。非不斷斷。而殿下又從而厭於煩聒。每從簡默。十行絲綸。導一世於緘舌之域。群情抑塞。欲言未言。徒使沬飮明張之擧。便致囁嚅依違之歸。以殿下日月之明。何不念及於此。而思所以闡明義理。洞開言路也耶。義理不明。則人不得爲人。言路不開。則國不得爲國。思之及此。寧不凜然。噫。今日國家之所維持者。明義之一書也。臣子之所藉手者。懲討之大義也。苟於此箇義理。因循漫漶。則竊恐人心益䧟。亂逆愈肆。其所以鎭安者。適足以長亂萌也。其所以涵貸者。祗足以壞國綱也。伏想乙夜淸燕之際。亦必有惕然而却顧者矣。殿下若以臺言爲强聒。則固莫如卽賜允兪。抉伸輿論。俾自底於無事可爭。無言可聒之地也。殿下何憚而不爲乎。伏願深留聖意。廓揮乾斷。亟從三司之請。竝施當用之律。使禍源永杜而宗祊益鞏焉。答曰。省疏具悉。所陳。已諭於疏批。爾其勿辭察職。
정조 9년
吏曹啓目。觀此弘文館應敎李敬一上疏。則以爲臣所帶春秋館編修官之任。與右承旨趙興鎭。有內外從應避之嫌。亟命選部。照例遞改亦爲白有臥乎所。相避之法。在下當遞。李敬一春秋館編修官之任。依例減下。何如。啓依允。又啓目。觀此弘文館副校理趙弘鎭上疏。則以爲臣與右承旨趙興鎭。有從兄弟應避之嫌。亟令該部。所帶春秋兼銜。卽爲遞改亦爲白有臥乎所。相避之法。在下當遞。趙弘鎭春秋館記注官之任。依例減下。何如。啓依允。又啓目。觀此弘文館修撰趙濟魯上疏。則以爲臣與校理金啓洛。有娚妹應避之嫌。臣之所帶春秋兼銜。亟令遞改亦爲白有臥乎所。相避之法。在下當遞。趙濟魯春秋館記事官之任。依例減下。何如。啓。依允。
정조 9년
義禁府啓目。初檢官順川前府使李惠祚。光陽前縣監禹禎圭等原情云云。判付問目內辭緣。泛稱遲晩。李惠祚段。所當請刑是白乎矣。曾經侍從。勿爲請刑。旣有先朝受敎。議處爲白乎旀。禹禎圭段。刑推得情。何如。啓。長水崔汝贊獄事。究問其妻。仍以成案乙仍于。伊時道伯。旣多譴罷。而今此順天金永右獄案。則檢官等成獄時。推問於永右妻。便作此獄證左。事實雖與汝贊獄稍異。其爲違法則一也。不可白放。當暑滯囚。可悶。竝罷職。今日內放送後草記爲良如敎。又啓目。新寧前縣監趙器鎭原情云云。判付問目內辭緣。泛稱遲晩。刑推得情。何如。啓。渠固精詳。豈如是其漫不知。身在分憂之地。若知朝家欽恤之意。此等之事。豈敢諉之不知。不知亦罪。渠何敢開喙分流是乎旀。至於本獄之成案。自是當爲之事。又何敢以題外之說。拖長說。欲以益其煩浼之罪乎。以此以彼。此囚所爲。極爲駭然。罷職放送爲旀。主推官所不知事。無怪乎同推官之不知。同推官拿處分揀。從重推考。觀此本府啓目。刑曹原判付中。推官以檢官誤書。令政院取考刑曹判付。釐正爲良如敎。
정조 9년
乙巳七月二十三日辰時。上御誠正閣。奉審大臣入侍時。判府事徐命善李徽之李福源金熤。補土堂上具善復徐有大李文源。行左承旨李秉模。左副承旨李祖源。假注書朴蓍壽。記事官金鳳顯李崑秀。以次進伏訖。命善等進前曰。日氣蒸炎。聖體。若何。上曰。一樣矣。命善等曰。王大妃殿氣候。何如。上曰。一樣矣。惠慶宮氣候。何如。上曰。一樣矣。上曰。卿等昨日奉審後。何時入來耶。命善等曰。迫昏入城矣。上曰。役處。果何如。命善等曰。臣等周遍看審。則不可不補土處爲五處。而內靑龍及主脈役處。則似爲大段矣。若以日字論之。則不過十五六日。可以畢役云耳。上曰。卿等旣往奉審。則僉意。如何。命善等曰。別無異同矣。上曰。安樂峴補土處石子。亦爲看審否。命善曰。臣等爲此看審。與諸大臣同留安樂峴。一一看審。則石品果好。而尺數或爲丈餘者。或大於此者。此則始役後當折衷爲之耳。上曰。然則以二十八日始役。好矣。僉曰。然矣。上曰。補土堂上進前。善復等進前。上曰。役軍磨鍊。爲幾數乎。善復曰。以八百名爲定矣。上曰。能無不足之歎乎。善復曰。凡於陵役時。局內諸陵陵軍。一體發用。曾有已例。而今番則何以爲之乎。上曰。然則康陵泰陵懿陵惠陵四陵陵軍。發用。可也。上謂文源曰。此則出去。取考前例以入。善復曰。昨日與永陵陵官。有所酬酢。而陵界樹木過密。枝葉反有陰翳之慮。體木不無風落之患。此則間間剪除。似好云矣。上曰。事係重大。姑看後日爲之。無妨也。上曰。今則石物。已爲磨治。役軍亦旣定數。別無他難便之端矣。善復曰。然矣。上曰。齋室後壁入牕事。果爲分付乎。善復曰。已爲分付矣。上命都承旨左副承旨判義禁入侍。鳳顯承命出。與都承旨李致中。左副承旨柳焵。判義禁金魯鎭。偕入進伏。上曰。昨日審理判付。卿果得見否。魯鎭曰。判付則不得見之。而諸罪人酌處。則臣果伏聞。而我殿下好生之德意。臣實欽仰矣。上曰。卿言。過矣。猶多未生者。而卿之回啓中文勢。言言可讀。節節有理。予實嘉尙。而判付中異於卿之回啓者。爲幾人乎。魯鎭曰。臣豈有他見。而權福順李召史河玉蟾朱光迪柳重采五人酌處。少異於回啓中仰達者矣。上曰。權福順獄事判付草。適在此。卿等若不得聞。則見之也。仍命承旨讀之。焵進讀訖。上曰。卿等之意見則。何如。福源曰。以獄體論之。則似不得生矣。熤曰。蓋獄囚之傅生。實是好生之德意。而至於白放。則恐有太輕之嫌矣。上曰。此是人情所在。聞之則孰不欲傅生乎。仍命文源進前敎曰。告由祭。以何日爲之乎。文源曰。始役日字擇日草記。姑未下。告由擇日。待此草記批旨。爲之耳。上曰。今當書下。出去。卽爲擇入。可也。上謂命善曰。司僕修改後。則可謂一新矣。命善曰。臣則別無效勞之事。而昨伏見傳敎下者。太爲過當。實非堪承者。而惶悚則極矣。上命司僕。懸板印出本入之。鳳顯承命出持入。命讀奏。祖源進讀訖。上曰。卿親書乎。命善曰。然矣。上命補土堂上先退。仍命退。諸臣以次退出。
정조 9년
乙巳七月二十三日申時。上御重熙堂。軍士房承旨入侍時。右承旨趙興鎭。假注書朴蓍壽。記事官金鳳顯李崑秀。以次進伏訖。興鎭曰。今實錄奉安下去時。儀衛軍調發。守摠兩營。今番則以新製兵符。所當發軍。故敢此仰達矣。上曰。依。敎崑秀曰。曝曬之行。何時發行乎。崑秀曰。來旬間發程。而當擇日。啓下矣。命退。承史以次退出。
정조 9년
行都承旨李致中坐。行左承旨李秉模坐。右承旨趙興鎭坐直。左副承旨柳焵坐。右副承旨李祖源坐。同副承旨李喆模坐直。注書尹行任病金孝建仕。假注書朴蓍壽仕直。事變假注書申驥顯仕。
정조 9년
傳于柳焵曰。左承旨入侍。
정조 9년
李喆模啓曰。合辭方張之時。兩司無詣臺之員。事甚未安。除在外未署經外。未肅拜呈告人員。竝卽牌招。何如。傳曰。允。
정조 9년
傳于李致中曰。都承旨與提調入侍。
정조 9년
柳焵啓曰。大司憲李敬養。前吏曹參判。方在禁推現告中。依定式遞差傳旨及禁推傳旨。捧入之意。敢啓。傳曰。知道。
정조 9년
李致中啓曰。吏曹參判沈豐之。參議黃昇源。牌不進罷職傳旨及推考傳旨。今方捧入。而開政命下之後。如是違牌。不卽擧行。事甚未安。參判。更爲牌招。何如。傳曰。允。
정조 9년
吏批啓曰。掌試都事。例以侍從差送矣。洪忠都事金遇國。慶尙都事朴宗默。全羅都事金命瑜。黃海都事李萬榮。原春都事權心彦。咸鏡都事金鳳郁。平安都事李燾。俱未經侍從。依例改差。何如。又啓曰。新除授洪州牧使李益烍戶奴呈狀內。奴矣上典。素患痰眩之症。中暑益劇。關格之病。有時交發。雜試藥餌。長在床席。實無起動赴任之路。斯速入啓遞改云。身病旣如是沈重。則勢難强令往赴。依例罷黜。何如。傳曰。允。
정조 9년
有政。吏批。判書鄭尙淳疏批未下。參判沈豐之進。參議黃昇源牌不進。行都承旨李致中進。啓曰。判書鄭尙淳疏批未下。參議黃昇源牌不進。小臣獨政未安。何以爲之。敢稟。傳曰。仍爲之。以洪檢爲大司憲。李東郁爲執義。李太亨爲修撰。徐有隣爲同經筵。鄭民始爲左副賓客。鄭民始爲尙衣提調。趙時偉爲司宰提調。李命植爲掌樂提調。申大升爲典醫提調。李亨逵爲司譯提調。徐命全爲瓦署別提。鄭東愈爲益山郡守。李基永爲錦山郡守。趙基顯爲尼城縣監。金熙朝爲洪忠都事。徐配修爲慶尙都事。李庚運爲全羅都事。洪克浩爲黃海都事。申馥爲原春都事。權儐爲咸鏡都事。趙恒鎭爲平安都事。尹長烈爲洪忠左道京試官。曺允大爲慶尙左道京試官。成種仁爲全羅左道京試官。李敬一爲平安南道京試官。呂善亨爲洪州牧使。趙㻐爲司䆃提調。瓮津僉使單徐浩修。李是銓爲敬陵令。李象鼎爲刑曹佐郞。知經筵徐有隣金履素。
정조 9년
兵批。判書趙時俊病。參判金尙集病。參議柳誼病。參知李夔入直進。右承旨趙興鎭進。李聖圭趙時偉閔台爀金蓍耉爲副司直。
정조 9년
李致中啓曰。凡卿宰禁推時。該房稟旨後。待下敎擧行事。曾有定式矣。前吏曹參判李敬養。方在禁推中。何以爲之。敢稟。傳曰。旣示飭意。放送。
정조 9년
柳焵。以禮曹言啓曰。今七月二十日。傳曰。永祐園補土處。安樂峴則雖已奉審。局內姑未奉審。再明日大臣進去奉審後。補土日字。令該曹擇入事。命下矣。吉日令日官推擇。則今七月二十八日。來八月初九日俱吉云。以何日定行乎。敢稟。傳曰。以二十八日爲之。當日曉頭。先告事由。獻官。以補土堂上爲之。可也。
정조 9년
李喆模。以義禁府言啓曰。時囚罪人李惠祚禹禎圭原情公事判付內。竝罷職放送。趙器鎭原情公事判付內。罷職放送。同推官拿處分揀事。命下矣。李惠祚禹禎圭趙器鎭等。竝罷職放送。同推官永川前郡守沈鉁。以密陽府使。時在任所。故拿來羅將。已爲發送。勿爲拿來。還爲上來事。分付該道道臣之意。敢啓。傳曰。知道。
정조 9년
黃海監司洪秉纘疏曰。伏以。臣自是庸流下品。猥膺方面重寄。倐焉三載于玆矣。報蔑涓埃。罪積丘山。而特荷天地包容之恩。責罰不加。一例寬假。在臣感惶之私。固當益策駑力。粗效螻悃。而素抱貞疾。已成癃痼。痰癖無常。衝格風眩。有時發作。曩在春初。備陳難醫之狀。而及夫經夏以來。諸症越添。瘴祟滋深。寒熱交攻。支末之麻木。便同籧篨。神精之昏瞀。如墜煙霧。匕箸全減。藥石無靈。一營政務。漸歸擔閣。列邑簿書。益就委積。瘝廢之憂。添一心𧏮。宛轉床笫。夙宵惶憫。顧今秋序已屆。省斂不遠。而狗馬賤疾。無望驅馳於時月之內。夫行部觀風。卽道臣之大政。而緣臣病故。若遂闕却。則溺職之罪。固所甘心。而其如國體民事。何哉。況本道穡事。大違始料。自經早霖。水害孔酷。繼以凄風毒蟊。峽野告災。來頭檢田之政。苟不十分詳盡。則一路休戚。不知何居。莫若及今遣代。俾卽趁期發巡。遍審原野。亟勘災實。此誠目下之急務也。臣之病形。如可自力。則何敢張皇煩控。自犯瀆擾之罪乎。前後丐免。亶出於血懇苦衷。而誠未格天。未蒙允兪。迄玆蹲仍。瓜限已迫。今若挨過月餘。則自當蔕落。何難少須臾。以俟更盡一日之責。而唯是巡省一事。關係甚急。自量病勢。狼狽丁寧。玆不得不疾聲呼籲於仁覆之下。伏乞聖慈。諒臣病重實狀。亟命遞改臣職。以幸公事。以安私分。不勝至願。答曰。省疏具悉。卿其勿辭察任。
정조 9년
乙巳七月二十四日辰時。上御誠正閣。左承旨入侍時。行左承旨李秉模。假注書朴蓍壽。記注官承膺祚。記事官金鳳顯。以次進伏訖。秉模曰。本閣朝問安。姑未下。何以爲之乎。上曰。前例頒布。秉模曰。明日則日次奉審矣。依例擧行乎。上曰。依。命書傳敎曰。守令多窠。政官牌招開政。吏曹參判前望單子入之。待下批牌招。未下直守令與今日政新除守令。皆令明日辭朝。又命書傳敎曰。前參判沈豐之敍用。伊時處分。不過尊事體。本事實無相關。亦不可一敍一否。以戶房承旨罷職人竝敍用。上曰。抄啓文臣課試試券。今皆入來乎。秉模曰。姑未盡入矣。上曰。先入者預爲考試。可也。仍命監印郞廳入侍。膺祚承命出。與申大年。偕入進伏。上曰。刻手爲幾人。而印出數。爲幾張乎。大年曰。外方刻手則多未上來。而印出數。不過百餘張矣。上曰。工匠料布。爲幾斗乎。大年曰。二疋布。六斗半而已矣。上曰。考出從厚前例。自監印廳移文兵曹上下事。出去分付。仍命先退。上曰。王大妃殿湯劑中有議定者。藥房提調率御醫。待令于藥房事。分付。命退。諸臣以次退出。
정조 9년
乙巳七月二十四日午時。上御誠正閣。都承旨與提調入侍時。行都承旨李致中。提調趙時俊。記事官金孝建。記注官承膺祚。記事官金鳳顯。醫官吳道炯徐命緯。以次進伏訖。時俊進前奏曰。日熱晩而愈甚。聖體。若何。上曰。一樣矣。上曰。王大妃殿問安。雖不大段。膈間似有痰候。且有嘔氣。水剌之節。比前益減。症候。果是何候。湯劑當用。何劑。醫官等各奏所見。可也。道炯曰。膈間熱痰之候。間間欠和。故雖粟米飮添入竹瀝。欲爲治痰之劑矣。今番問安。似因痰候而然矣。命緯曰。臣之所見。與道炯無異矣。時俊曰。使醫官議藥乎。上曰。使之議藥。可也。仍命書傳敎曰。王大妃殿進御粟米飮。今姑停止。加減淸暑六和湯。自今日一貼式煎入。出榻敎命退。諸臣以次退出。
정조 9년
乙巳七月二十四日未時。上御重熙堂。軍士房承旨入侍時。右承旨趙興鎭。記事官金孝建金鳳顯李崑秀。以次進伏訖。上曰。政官入來乎。興鎭曰。入來開政矣。上曰。司䆃提調望筒。改望以入。刑曹郞廳遷轉之代。各別擇擬以入事。分付。賤臣承命出傳後。還入。上曰。雨後則似當退暑矣。興鎭曰。自昨已有秋意。雨後則必當生涼矣。命退。承史以次退出。
정조 9년
行都承旨李致中坐。行左承旨李秉模坐。右承旨徐鼎修坐。左副承旨趙興鎭坐。右副承旨柳焵坐直。同副承旨李喆模坐直。注書尹行任病金孝建仕。假注書朴蓍壽仕直。事變假注書申驥顯仕。
정조 9년
傳于李致中曰。下直守令竝留待。
정조 9년
傳于李致中曰。右副承旨與下直守令入侍。
정조 9년
李喆模啓曰。合辭方張之時。兩司無詣臺之員。事甚未安。除在外未署經傳旨未下外。未肅拜人員。竝卽牌招。何如。傳曰。允。
정조 9년
傳于李致中曰。新除授承旨牌招察任。
정조 9년
原春監司李時秀狀啓。七月令宗廟薦新生鰱魚。節序差早。限內不得封進。惶恐待罪事。傳于徐鼎修曰。勿待罪事。回諭。
정조 9년
李喆模。以弘文館言啓曰。新除授修撰李太亨。副修撰尹序東。竝卽牌招察任。何如。傳曰。允。
정조 9년
趙興鎭。以訓鍊都監言啓曰。本局把摠李長喆。在鄕病重。勢難察任。改差。何如。傳曰。允。
정조 9년
李喆模。以訓鍊都監言啓曰。各部病民。數旣不多。助幕給粮。自今爲始停罷事。賑恤堂上筵稟。蒙允矣。本局字內造幕摘奸等事。今姑撤罷之意。敢啓。傳曰。知道。
정조 9년
李喆模。以禁衛營言啓曰。各部病民。數旣不多。助幕給糧。自今爲始停罷事。賑恤堂上筵稟。蒙允矣。本營字內造幕摘奸等事。一體停罷之意。敢啓。傳曰。知道。
정조 9년
李喆模。以御營廳言啓曰。各部病民。數旣不多。助幕給糧。自今爲始停罷事。賑恤堂上筵稟。蒙允矣。本廳字內造幕摘奸等事。今姑撤罷之意。敢啓。傳曰。知道。
정조 9년
乙巳七月二十五日辰時。上御誠正閣。左副承旨與下直守令入侍時。右副承旨李祖源。假注書朴蓍壽。記注官吳錫齡。記事官金鳳顯。居昌府使趙宅鎭。洪州牧使呂善亨。仁川府使徐簡修。湍川府使具紞。益山郡守鄭東愈。錦山郡守李運永。樂安郡守沈默之。尼城縣監趙基顯。以次進伏訖。上命守令次次進前。呂善亨進伏。上問職姓名。善亨曰。洪州牧使臣呂善亨矣。上曰。下去須善爲之。命退。趙宅鎭進伏。上問職姓名。宅鎭曰。居昌府使臣趙宅鎭矣。上曰。聞居昌多有弊瘼云。下去須善爲之。命退。徐簡修進伏。上問職姓名。簡修曰。仁川府使臣徐簡修矣。上曰。幾經守令乎。簡修曰。四次居官矣。上曰。下去善爲之。命退。具紞進伏。上問職姓名。紞曰。湍川府使臣具紞矣。上曰。今年農形。何如云耶。紞曰。登稔矣。上曰。下去須善爲之。命退。鄭東愈進伏。上問職姓名。東愈曰。益山郡守臣鄭東愈矣。上曰。下去須善爲之。命退。李運永進伏。上問職姓名。運永曰。錦山郡守臣李運永矣。上曰。下去須善爲之。命退。沈默之進伏。上問職姓名。默之曰。樂安郡守臣沈默之矣。上曰。樂安聞是弊邑。下去善爲之。命退。趙基顯進伏。上問職姓名。基顯曰。尼城縣監臣趙基顯矣。上曰。下去須善爲之。仍敎曰。李運永趙基顯。以末望落點。予意蓋有在焉。爾等體予此意。益加勉哉。鄭東愈則於故直提學。爲幾寸云耶。祖源曰。爲十一寸云矣。仍命書傳敎曰。右副承旨許遞。前望單子入之。命退。諸臣以次退出。
정조 9년
乙巳七月二十五日巳時。上御重熙堂。軍士房承旨入侍時。左副承旨趙興鎭。假注書朴蓍壽。記事官吳錫齡金鳳顯。以次進伏訖。興鎭曰。以兵符發軍事。昨已筵稟定奪。而守摠兩營則兵符姑未製出云。依前以傳令爲之耳。上曰。依。命書榻敎曰。惠慶宮進服參橘茶。自今日一貼式煎入。仍命退。承史以次退出。
정조 9년
行都承旨李致中坐。行左承旨李秉模內閣進。右承旨徐鼎修坐直。左副承旨趙興鎭坐。右副承旨柳焵坐。同副承旨李喆模坐直。注書尹行任病金孝建仕。假注書李敬五仕直。事變假注書申驥顯仕。
정조 9년
李致中啓曰。平安都事趙恒鎭。旣呈肅拜單子。不爲入來。事甚未安。原單子勿施。推考警責。何如。傳曰。允。
정조 9년
傳于柳焵曰。右副承旨入侍。
정조 9년
傳于柳焵曰。監印郞廳入侍。
정조 9년
以執義李東郁。司諫安廷玹。獻納宋銓。正言安榮。持平柳畊。牌不進罷職傳旨。傳于李喆模曰。只推。
정조 9년
以修撰李太亨。副修撰尹序東。牌不進罷職傳旨。傳于徐鼎修曰。只推。
정조 9년
以吏曹參議黃昇源。牌不進罷職傳旨。傳于李致中曰。只推。
정조 9년
大司成前望單子入之。黃昇源落點。
정조 9년
徐鼎修啓曰。假注書朴蓍壽。身病猝重。勢難察任。今姑改差。何如。傳曰。允。
정조 9년
傳于徐鼎修曰。坐直承旨入侍
정조 9년
兵曹啓目。今此實錄奉安原春道江陵史閣時。前後射隊軍。次次替代。宣傳官持標信。兵符下送。令政院稟旨擧行。何如。判付啓。實錄奉安。事體至重。凡係儀衛。不宜減省。而以近日農形狀本觀之。關東穡事。方此關心。年前沁都外閣冊寶及寶鑑奉安時。射隊軍兵。旣命權減。今亦不可異同。然與畿邑有異。其在重事體之道。全減則誠未安。前後射隊軍各二十名。挾輦砲手十名除出使用事。分付原春監司處。畿邑則陵謁當前。勞軍宜念。射隊軍置之。只挾輦砲手十名出用事。分付守禦使處。標信請出一款。依所啓施行爲良如敎。
정조 9년
徐鼎修啓曰。因兵曹啓目。今此實錄國朝寶鑑奉安原春道江陵史閣時。城外挾輦砲手十名京畿軍。到原春道境上。前後射隊軍各二十名。挾輦砲手十名。前期一日。各其境上待候。次次替代。而晝停宿所。則前後射隊軍兵。相連扈衛。到境上落後時。依例除標信擧行之意。宣傳官持標信。兵符下送事。令本院稟旨擧行事。允下矣。以此意下諭于京畿監司守禦使原春道監司處。何如。傳曰。允。
정조 9년
徐鼎修。以弘文館言啓曰。修撰李太亨。副修撰尹序東。旣有只推之命。竝卽牌招察任。何如。傳曰。允。
정조 9년
徐鼎修。以監印廳言啓曰。宮園儀刊印。今旣畢役。進上日字。以今二十二日推擇之意。敢啓。傳曰。待秋涼。更爲擇日。草記進書後。一件縀衣粧盛樻。奉安于景慕宮冊印欌。可也。
정조 9년
徐鼎修。以大典通編監印廳言啓曰。通編印役。隨刻隨印事。命下矣。禮刑工三典刻役。今已告訖。此三典。自明日爲先始印之意。敢啓。傳曰。知道。先印卷別印。潔白紙各一件。下送飜刻諸道。使之隨卽印出。期於歲前畢印事。分付。印上件數。雖已下敎。道內邑鎭驛。頒布件數。自本廳量宜該道事力。頒印當否。區別草記後行會。可也。
정조 9년
徐鼎修。以大典通編監印廳言啓曰。卽伏見通編始印草記批旨下者。先印卷。別印各一件。下送諸道。使之隨卽翻刻。各道邑。鎭驛頒布件數。自本廳量宜該道事力。頒印當否。區別草記後。行會事。命下矣。別印一件。下送諸道。隨卽翻刻事。謹當依下敎擧行。各其道內邑鎭驛頒布件數。當自該道量宜磨鍊。恐非本廳所可遙度知委。而若論諸道事情。則三南兩西。自前多經書籍刊役。其所奉行。似無可慮。至於關東北關。旣不慣於刊役。許多紙地。亦難猝辦。右兩道則依初定奪。用畿邑兩都例。自本廳印頒。恐合事宜。敢啓。傳曰。知道。
정조 9년
趙興鎭。以兵曹言啓曰。武臣賓廳講書及武經講書。前後被抄之人。或外任遷轉。或有頉。應講之員甚少。武臣中可合人。依例加抄。別單書入之意。敢啓。傳曰。知道。
정조 9년
徐鼎修。以兵曹言啓曰。卽接景福宮衛將牒報。則昨夕巡審時。扈衛廳軍士金廷福爲名漢。自神武門西邊越城入來。故執捉云。莫重空闕。恣意越城之狀。萬萬痛駭。令攸司照法嚴治。何如。傳曰。景福宮墻垣。只有基址。不可以踰越宮城比律。移付刑曹照勘。則用律有掣礙者。卿其嚴棍放送。可也。
정조 9년
徐鼎修。以兵曹言啓曰。本曹草記批旨內。景福宮墻垣。只有基址。不可以踰越宮墻比律。移付刑曹照勘。則用律有掣礙者。卿其嚴棍放送可也事。命下矣。依下敎。金廷福嚴棍十五度後。放送之意。敢啓。傳曰。知道。
정조 9년
李喆模。以訓鍊都監禁衛營御營廳言啓曰。集春門北邊宮墻頹圮處。今已畢築。把守軍兵撤罷。還入直所之意。敢啓。傳曰。知道。
정조 9년
李喆模。以刑曹言啓曰。訓鍊都監移文內。武藝別監鄭德漢朴盛根等。不但率畜娼物。至有毆打人物。照律定配次。因傳敎移送矣。謹按受敎。則別監之往來娼流者。竝與本娼女。令該曹決杖一百後。海島充軍。亦充官婢。大明律鬪毆條有曰。毆人成傷者。笞四十。名例云。二罪俱發者。以重者論。鄭德漢朴盛根等從重論。各決杖一百後。鄭德漢全羅道靈光郡荏子島。朴盛根順天府防踏島。竝充軍定配所。卽爲押送。德漢等所畜娼女。問名捉來。亦依受敎。自臣曹依律勘處。何如。傳曰。允。
정조 9년
乙巳七月二十六日辰時。上御重熙堂。禮房承旨入侍時。右承旨徐鼎修。假注書朴蓍壽。記注官承膺祚。記事官金鳳顯。以次進伏訖。上命書幼學趙翼上疏批旨。仍命退。承史以次退出。
정조 9년
乙巳七月二十六日午時。上御誠正閣。右副承旨入侍時。右副承旨李焵。假注書朴蓍壽。記注官承膺祚。記事官金鳳顯。監印郞廳申大年李家煥。以次進伏訖。上命監印郞廳進前。大年家煥進伏。上曰。此典多有誤字。詳細看過後。釐正。可也。上曰。自何日印出耶。家煥曰。自明日爲始耳。命監印郞廳先退。仍命退。諸臣以次退出。
정조 9년
乙巳七月二十六日未時。上御重熙堂。軍士房承旨入侍時。左副承旨趙興鎭。假注書朴蓍壽。記事官金鳳顯李崑秀。以次進伏訖。上命讀諸公事。仍命退。承史以次退出。
정조 9년
行都承旨李致中坐。行左承旨李秉模內閣進。右承旨李亨元坐直。左副承旨趙興鎭坐。右副承旨李祖承坐。同副承旨柳焵坐直。注書金孝建仕一員未差。假注書李敬五坐直。事變假注書申驥顯仕。
정조 9년
柳焵啓曰。合辭方張之時。兩司無詣臺之員。事甚未安。除在外傳旨未下及未署經外。未肅拜人員。倂卽牌招。何如。傳曰。允。
정조 9년
傳于李致中曰。當該承旨。從重推考。